CELEX: 32018R0188
Language: el
Date: 2017-11-21 00:00:00
Title: Κατ' εξουσιοδότηση κανονισμός (ΕΕ) 2018/188 της Επιτροπής, της 21ης Νοεμβρίου 2017, σχετικά με την τροποποίηση του κατ' εξουσιοδότηση κανονισμού (ΕΕ) αριθ. 1394/2014 της Επιτροπής για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα

9.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/188 ΤΗΣ ΕΠΙΤΡΟΠΉΣ
   της 21ης Νοεμβρίου 2017
   σχετικά με την τροποποίηση του κατ' εξουσιοδότηση κανονισμού (ΕΕ) αριθ. 1394/2014 της Επιτροπής για τη θέσπιση σχεδίου απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη και μπορεί να ανανεωθεί μία φορά, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Με τον κατ' εξουσιοδότηση κανονισμό (ΕΕ) αριθ. 1394/2014 της Επιτροπής (2) θεσπίστηκε σχέδιο απορρίψεων για ορισμένους τύπους αλιείας πελαγικών ειδών στα νοτιοδυτικά ύδατα, ούτως ώστε να διευκολυνθεί η υλοποίηση της υποχρέωσης εκφόρτωσης μέσω ορισμένων μηχανισμών ευελιξίας.
            
         
               (4)
            
            
               Σύμφωνα με το άρθρο 15 παράγραφος 5 στοιχείο γ) σημείο ii), το εν λόγω σχέδιο απορρίψεων προβλέπει, μεταξύ άλλων, ορισμένες εξαιρέσεις από την υποχρέωση εκφόρτωσης όλων των αλιευμάτων, λόγω δυσανάλογου κόστους χειρισμού των ανεπιθύμητων αλιευμάτων, όταν πρόκειται για αλιευτικά εργαλεία στα οποία τα ανεπιθύμητα αλιεύματα ανά εργαλείο δεν υπερβαίνουν ένα συγκεκριμένο ποσοστό των ολικών ετήσιων αλιευμάτων με το εργαλείο αυτό («εξαιρέσεις de minimis»).
            
         
               (5)
            
            
               Σύμφωνα με το άρθρο 5 του κατ' εξουσιοδότηση κανονισμού (ΕΕ) αριθ. 1394/2014, το σχέδιο απορρίψεων λήγει στις 31 Δεκεμβρίου 2017.
            
         
               (6)
            
            
               Το Βέλγιο, η Γαλλία, οι Κάτω Χώρες, η Πορτογαλία και η Ισπανία έχουν άμεσο συμφέρον στη διαχείριση της αλιείας στα νοτιοδυτικά ύδατα. Στις 2 Ιουνίου 2017, μετά από διαβούλευση με το Γνωμοδοτικό Συμβούλιο Νοτιοδυτικών Υδάτων και το Γνωμοδοτικό Συμβούλιο για τα πελαγικά είδη, τα εν λόγω κράτη μέλη υπέβαλαν κοινή σύσταση στην Επιτροπή.
            
         
               (7)
            
            
               Με βάση την κοινή σύσταση, προτείνεται να παραταθεί η διάρκεια ισχύος των εξαιρέσεων de minimis που θεσπίζονται στο σχέδιο απορρίψεων κατά τα ακόλουθα αναθεωρημένα επίπεδα απορρίψεων:
               
                           —
                        
                        
                           6 % κατ' ανώτατο όριο το 2018, και 5 % το 2019 και το 2020, των συνολικών ετήσιων αλιευμάτων του είδους προσφυγάκι που πραγματοποιούνται στη βιομηχανική πελαγική αλιεία με μηχανότρατα στη διαίρεση ICES VIII,
                        
                     
                           —
                        
                        
                           6 % κατ' ανώτατο όριο το 2018, και 5 % το 2019 και το 2020, των συνολικών ετήσιων αλιευμάτων του είδους μακρύπτερος τόνος που πραγματοποιούνται στην αλιεία μεγάλων πελαγικών ειδών με μεσοπελαγική ζευγαρωτή τράτα στη διαίρεση ICES VIII,
                        
                     
                           —
                        
                        
                           4 % κατ' ανώτατο όριο το 2018, το 2019 και το 2020, των συνολικών ετήσιων αλιευμάτων των ειδών γαύρος, σκουμπρί και σαφρίδι που πραγματοποιούνται στην πελαγική αλιεία με τράτα στη διαίρεση ICES VIII,
                        
                     
                           —
                        
                        
                           4 % κατ' ανώτατο όριο το 2018, το 2019 και το 2020, των συνολικών ετήσιων αλιευμάτων σαφριδιού, μαυροσάφριδου και σκουμπριού, και 1 % το 2018, το 2019 και το 2020, των συνολικών ετήσιων αλιευμάτων γαύρου, που πραγματοποιούνται στην αλιεία με γρι-γρι στις διαιρέσεις ICES VIII, IX, X και στις διαιρέσεις CECAF 34.1.1, 34.1.2, 34.2.0.
                        
                     
         
               (8)
            
            
               Προκειμένου να δικαιολογηθούν οι προτεινόμενες εξαιρέσεις de minimis, τα κράτη μέλη παρείχαν στοιχεία σχετικά με το δυσανάλογο κόστος χειρισμού των ανεπιθύμητων αλιευμάτων στους εν λόγω τύπους αλιείας. Τα εν λόγω στοιχεία εξετάστηκαν από την ομάδα εργασίας εμπειρογνωμόνων της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ), η οποία κατέληξε στο συμπέρασμα ότι οι κοινές συστάσεις περιείχαν αιτιολογημένα επιχειρήματα σχετικά με το δυσανάλογο κόστος χειρισμού των ανεπιθύμητων αλιευμάτων, υποστηριζόμενα, σε ορισμένες περιπτώσεις, από ποιοτική εκτίμηση των δαπανών. Με βάση τα ανωτέρω και ελλείψει αντίθετων επιστημονικών πληροφοριών, είναι σκόπιμο να παραταθεί η διάρκεια ισχύος των εξαιρέσεων de minimis σύμφωνα με τα επίπεδα του ποσοστού που προτείνεται στην κοινή σύσταση και σε επίπεδα που δεν υπερβαίνουν εκείνα που επιτρέπονται δυνάμει του άρθρου 15 παράγραφος 1 του κανονισμού (ΕΕ) αριθ. 1380/2013.
            
         
               (9)
            
            
               Τα άρθρα 2 και 4 του κατ' εξουσιοδότηση κανονισμού (ΕΕ) αριθ. 1394/2014 προβλέπουν, αντιστοίχως, εξαίρεση που βασίζεται στο ποσοστό επιβίωσης για τον γαύρο, το σαφρίδι, το μαυροσάφριδο και το σκουμπρί που αλιεύονται σε βιοτεχνική αλιεία με σκάφη γρι-γρι και συγκεκριμένο ελάχιστο μέγεθος αναφοράς διατήρησης για τον γαύρο. Τα εν λόγω μέτρα αξιολογήθηκαν θετικά από την ΕΤΟΕΑ το 2014. Η Επιτροπή θεωρεί ότι τα αποδεικτικά στοιχεία επί των οποίων στηρίχθηκε η αξιολόγηση παραμένουν έγκυρα για τα επόμενα τρία έτη. Επομένως, κρίνεται σκόπιμη η επέκταση της εφαρμογής των εν λόγω μέτρων μέχρι το 2020.
            
         
               (10)
            
            
               Ο κατ' εξουσιοδότηση κανονισμός (ΕΕ) αριθ. 1394/2014 θα πρέπει, συνεπώς, να τροποποιηθεί αντίστοιχα.
            
         
               (11)
            
            
               Επειδή τα μέτρα που προβλέπει ο παρών κανονισμός έχουν άμεσο αντίκτυπο στις οικονομικές δραστηριότητες που συνδέονται με την αλιευτική περίοδο των σκαφών της Ένωσης, καθώς και με τον προγραμματισμό της« ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Λαμβάνοντας υπόψη ότι το σχέδιο απορρίψεων που θεσπίστηκε με τον κατ' εξουσιοδότηση κανονισμό (ΕΕ) αριθ. 1394/2014 λήγει στις 31 Δεκεμβρίου 2017, ο παρών κανονισμός θα πρέπει να εφαρμοστεί από την 1η Ιανουαρίου 2018,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) αριθ. 1394/2014 τροποποιείται ως εξής:
   
               (1)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Εξαιρέσεις de minimis
               
               Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες:
               
                           α)
                        
                        
                           6 % κατ' ανώτατο όριο το 2018, και 5 % το 2019 και το 2020, των συνολικών ετήσιων αλιευμάτων του είδους προσφυγάκι που πραγματοποιούνται με πελαγικές μηχανότρατες στον βιομηχανικό τύπο αλιείας με στόχο το προσφυγάκι στη ζώνη ICES VIII με χρήση μεσοπελαγικής τράτας (OTM) και μεταποίηση του εν λόγω είδους επί του σκάφους για την παραγωγή βάσης σουρίμι·
                        
                     
                           β)
                        
                        
                           6 % κατ' ανώτατο όριο το 2018, και 5 % το 2019 και το 2020, των συνολικών ετήσιων αλιευμάτων του είδους μακρύπτερος τόνος που πραγματοποιούνται στην αλιεία μεγάλων πελαγικών ειδών με στόχο τον μακρύπτερο τόνο στη διαίρεση ICES VIII·με χρήση μεσοπελαγικής ζευγαρωτής τράτας (PMT)·
                        
                     
                           γ)
                        
                        
                           4 % κατ' ανώτατο όριο το 2018, το 2019 και το 2020, των συνολικών ετήσιων αλιευμάτων των ειδών γαύρος, σκουμπρί και σαφρίδι που πραγματοποιούνται στην αλιεία με πελαγικές τράτες με στόχο τον γαύρο, το σκουμπρί και το σαφρίδι στη διαίρεση ICES VIII με χρήση μεσοπελαγικής τράτας (ΟΤΜ)·
                        
                     
                           δ)
                        
                        
                           4 % κατ' ανώτατο όριο το 2018, το 2019 και το 2020, των συνολικών ετήσιων αλιευμάτων των ειδών σαφρίδι, μαυροσάφριδο και σκουμπρί, και 1 % το 2018, το 2019 και το 2020, των συνολικών ετήσιων αλιευμάτων γαύρου που πραγματοποιούνται στην αλιεία που στοχεύει το σαφρίδι, το μαυροσάφριδο, το σκουμπρί και τον γαύρο στις διαιρέσεις ICES VIII, IX, X και στις διαιρέσεις CECAF 34.1.1, 34.1.2, 34.2.0 με εργαλείο γρι-γρι (PS).»
                        
                     
         
               (1)
            
            
               Στο άρθρο 5, το δεύτερο εδάφιο αντικαθίσταται από το ακόλουθο κείμενο:
               «Εφαρμόζεται από την 1η Ιανουαρίου 2015 έως την 31η Δεκεμβρίου 2020.»
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Νοεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  Κατ' εξουσιοδότηση κανονισμός (ΕΕ) αριθ. 1394/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων για ορισμένους τύπους αλιείας μικρών πελαγικών ειδών στα νοτιοδυτικά ύδατα (ΕΕ L 370 της 30.12.2014, σ. 31).